**Ihmebantu** on seitsenosainen suomalainen sketsisarja, jota esitettiin Yle TV1 -kanavalla kesällä 2009 ja uusintana Yle TV2:lla keväällä 2014. Sarja julkaistiin DVD:nä 3. kesäkuuta 2010. Sarja on katsottavissa Yle Areenassa.

Yleistä
-------

*Ihmebantussa* yritettiin murtaa joitakin sketsisarjoihin muodostuneita kliseitä, kuten useita saman idean ympärille rakennettuja niin sanottuja vakiosketsejä ja samojen näyttelijöiden käyttöä. Varsinaisen ydinryhmän lisäksi sarjassa esiintyykin useita muita näyttelijöitä. Ihmebantun huumori on varsin mustaa, ja sarja on muutenkin hyvin tummasävyinen. Sarja on kielletty alle 15-vuotiailta. Yle siirsi sarjan ensimmäisen esityskierroksen kevään 2009 ilta-ajasta keskikesän yöaikaan.

*Ihmebantu* palkittiin parhaana komediasarjana sekä Kultainen TV- että Venla-gaalassa vuonna 2010.

Tuotanto
--------

Alkujaan *Ihmebantua* oli tarkoitus ideoida ja käsikirjoittaa päänäyttelijöiden kanssa, mutta lopulta sarjan ohjaaja-näyttelijä Jani Volanen päätyi tekemään niin pelkästään näyttelijä Tommi Korpelan kanssa. Sketsien ideat perustuivat "täydelliseen vapauteen" eli "kaikki sanottiin ääneen", vapaaseen assosiaatioon ja vanhoihin *Studio Julmahuvin* aikaisiin muistiinpanoihin. Sarjaa ei tehty Julmahuvi-ryhmän nimellä, koska muista ryhmän jäsenistä Petteri Summasella ja Janne Reinikaisella ei ollut mahdollisuuksia osallistua. Volasen mielestä *Ihmebantun* tuotannossa haastavaa oli pieni budjetti, minkä takia samoja kuvauspaikkoja saatettiin käyttää useissa eri sketseissä. Sarja oli tehty "talkoovoimin", ja päänäyttelijät ottivat minimipalkan, joka ei vastannut heidän todellista työmääräänsä. Tämän lisäksi apuna käytettiin kymmeniä näyttelijöitä, joista osa toimi miltei statisteina.

Volasen mukaan *Ihmebantun* idea syntyi kun hän oli kuumeessa, katsoi televisiota ja vaihtoi nopeasti eri kanavien välillä. Hän halusi sarjan noudattavan samankaltaista "huuruista logiikkaa". Tätä ilmensivät leikkaaja Jussi Rautaniemen efektoimat ja muokkaamat sketsien välissä olevat surrealistiset lyhyet "välikkeet". Volanen ohjeisti Rautaniemeä tekemään "mahdollisimman häiriintynyttä kuvaa". Osa välikkeistä on kuvattu ja käytetty sellaisenaan, ja osa on erikseen Rautaniemen efektoimia ja muokkaamia, sekä näiden yhdistelmiä. Volanen näki sarjan ottaneen vaikutteita David Lynchin tuotannosta.

Sarjaa varten kuvattiin kohtaus Helsingin Munkkiniemen Nordea-pankin ulkopuolella, jossa kaksi aseistettua rosvoa tulee kulman takaa kadulle ryöstön jälkeen. Pankin henkilökunta ja asiakkaat luulivat näyttelijöiden olevan pankkirosvoja ja hälyttivät paikalle poliisin. Tommi Korpelan mukaan poliiseilla oli paikalle tultuaan aseet kädessään, ja he olivat käskyttäneet pankkirosvoksi luulemaansa näyttelijää pudottamaan haulikkonsa. Filmiteollisuuden tuottaja Marko Tallin mukaan väärinkäsitys tapahtui, koska kuvaaminen aloitettiin aikaisemmin kuin mitä kuvausluvan oli tarkoitus alkaa, eikä asiasta oltu ilmoitettu pankille.

Vastaanotto
-----------

*Suomen Kuvalehden* Kalle Kinnunen piti *Ihmebantusta* ilmestyessään "sen rohkeudesta olla erilainen", mutta ei nähnyt sarjan tehneen vaikutusta ensimmäisen jakson perusteella. Hän näki sarjan ottaneen visuaalisen ilmeensä, äänimaailmansa ja sketsien tyylin suoraan brittiläisestä Chris Morrisin *Jam*-sketsisarjasta.

*Gamereactorin* Mika Sorvari sanoi myös *Ihmebantun* ottaneen vaikutteita *Jamista*, siinä missä Studio Julmahuvi vertautui Chris Morrisin ajankohtaisohjelmia parodioivaan *The Brass Eyeen*. Hän sanoi *Ihmebantun* edustavan "mustinta huumoria mitä suomalaiseen televisioon on päässyt sitten *Alholan*." Hän kehui sarjan pyrkimyksiä rikkoa perinteisen sketsisarjan rakennetta "halvan perus-peteliuslaisen rasismin sijasta", näyttelijöiden lahjakkuutta ja genreillä leikittelyä. Vaikka sarja ei hänen mielestään ollut aina hauska, oli se silti mielenkiintoinen.

Jaksot
------

| Jakso | Nimi | Ensiesitys |
| --- | --- | --- |
| 1. | Viisitoista askelta | 6.6.2009 |
| 2. | Ihan sama | 13.6.2009 |
| 3. | Ei voi kaulia | 20.6.2009 |
| 4. | Pullataikinan tuoksu | 27.6.2009 |
| 5. | Pystytkö kävelemään | 4.7.2009 |
| 6. | Puinen syli | 11.7.2009 |
| 7. | Hännän alku | 18.7.2009 |
|

Näyttelijät
-----------

* Kari Hietalahti
* Elina Knihtilä
* Tommi Korpela
* Pirjo Lonka
* Jukka Rasila
* Jani Volanen

### Vierailijat

|  |  |  |
| --- | --- | --- |
| * Tomi Enbuska
* Janus Hanski
* Aku Hirviniemi
* Eero Järvinen
* Lotta Kaihua
* Ismo Kallio
* Kari Ketonen
* Hannu Kontturi
* Ilmari Korpela
* Iina Kuustonen
 | * Esa Kylmälä
* Sara Melleri
* Riku Nieminen
* Maiju Nissinen
* Siri Nissinen
* Jukka Peltola
* Rauha Puntti
* Jouko Puolanto
* Tommi Rantamäki
* Eero Ritala
 | * Nina Sallinen
* Kreeta Salminen
* Ville Seivo
* Sauli Suonpää
* Marko Talli
* Armi Toivanen
* Pihla Viitala
* Jopi Volanen
* Sami Saikkonen
 |

Lähteet
-------

1. ↑  Topelius, Taneli: Suomalaisen sketsiviihteen merkkitapaus nyt Areenassa: aiheutti roisilla huumorillaan kohun – Yle joutui siirtämään ensiesitystä kuukausilla, näkyi vasta iltamyöhään *Ilta-Sanomat*.  04.12.2020.  Arkistoitu. Viitattu 20.02.2024.
2. ↑  Ihmebantu tavoittelee Kultaista ruusua. *Kaleva*.  11.6.2010.  Arkistoitu 28.5.2012. Viitattu 27.1.2011.
3. 1 2 3  Hämäläinen, Tuukka: Studio Julmahuvista ja Ihmebantusta tuttu Jani Volanen: "Paperilla nämä sarjat eivät välttämättä naurata yhtään" *Muropaketti*.  07.12.2020.  Arkistoitu. Viitattu 20.02.2024.
4. 1 2  Karemo, Tuomas: Suomalaisia tv-aarteita: Ihmebantu  08.11.2016. Yle.  Arkistoitu. Viitattu 20.02.2024.
5. ↑  Leinonen, Anne: Legendaarinen Studio Julmahuvi tehtiin 20 vuotta sitten — kuvaukset olivat raakaa työtä myös Touko-Poukolle: "Niin puhki, etteivät silmät enää pysyneet kierossa" *Iltalehti*.  01.05.2018.  Arkistoitu. Viitattu 20.02.2024.
6. ↑  Tommi Korpelaa luultiin pankkiryöstäjäksi *MTV Uutiset*.  28.03.2008.  Arkistoitu. Viitattu 20.02.2024.
7. ↑  Kinnunen, Kalle: Ylen Ihmebantu on kopio brittisarjasta Jam *Suomen Kuvalehti*.  09.06.2009.  Arkistoitu. Viitattu 20.02.2024.
8. ↑  Sorvari, Mika: Ihmebantu *Gamereactor Suomi*.  13.07.2010.  Arkistoitu. Viitattu 31.03.2024.

Aiheesta muualla
----------------

* *Ihmebantu* Yle Areenassa
* Yle Kulttuuricocktail / Suomalaisia tv-aarteita: Ihmebantu